Wochozy (JoS/SN). Towaršnosć Łužiska energija a milinarnje (LEAG) pěstuje tradiciju a je wčera zaso štom lěta sadźiła. Wuzwoliła je sej kromu Wochožanskeje brunicoweje jamy při wuhladnišću Ćežka hora, hdźež běchu nowe terasy wutworili. Poprawom bu šmrěk za štom lěta 2017 wuzwoleny, LEAG pak rozsudźi so za łužiski nižinowy šmrěk. Tale družina so za Mužakowsku holu a lěsnu kónčinu derje hodźi, ale njebu we wobłuku rekultiwowanja často wužiwana. Jeno štyri procenty su tuchwilny podźěl, wopřijacy 20 hektarow, połsta hektarow pak ma jich raz być. Poćahujo so na rekultiwowanje płonin Wochožanskeje jamy je Zhorjelski krajnoradny zarjad postajił, wotpowědne za Łužicu typiske družiny štomow wužiwać, a k nim tónle wosebity nižinowy šmrěk słuša. Mjeztym je so partneram poradźiło něhdźe 80 000 štomikow plahować, z kotrychž nažnjachu 167 kilogramow hablow. Z płodow ćahnu dalše štomiki.
Hnydom tři łužiske nižinowe šmrěki su zastupjerjej regiona a čłon koncerna LEAG wčera sadźili. Tajki šmrěk prěnje tři lěta hišće tak prawje njerosće a so hakle po tym porjadnje do wysokosće wuwiwa.
szl_Latn hrv_Latn